**ΣΩΜΑΤΕΙΟ ΕΡΓΑΖΟΜΕΝΩΝ** Εξοχή:9/3/2022

**Γ.Ν.Θ.΄΄ Γ.ΠΑΠΑΝΙΚΟΛΑΟΥ΄΄** Αρ.Πρ.:99

**ΕΞΟΧΗ- ΘΕΣ/ΝΙΚΗΣ τ.κ. 57010**

**ΤΗΛ:2313-307907 ΤΗΛ.&FAX:2313-307159**

**Email :** **Somatpap@yahoo.gr**

**ΟΙ ΙΔΙΟΙ ΕΙΜΑΣΤΕ….**

**ΟΙ ΗΡΩΕΣ ΤΗΣ ΠΑΝΔΗΜΙΑΣ ΧΘΕΣ….**

**ΣΗΜΕΡΑ ΚΡΑΤΟΥΜΕΝΟΙ….**

Έγινε και αυτό.

Σύλληψη επικουρικής Ψυχιάτρου του ΨΝΘ, με εντολή εισαγγελέα, μετά τον θάνατο νοσηλευόμενης ασθενούς. Η προσαγωγή της στην Εισαγγελία Πρωτοδικών έγινε εν ώρα εργασίας και η κράτηση της για μέρες.

Είμαστε οι τελευταίοι που θα υποστηρίξουμε ότι δεν πρέπει να αναζητηθούν τα αίτια και να διερευνηθούν οι συνθήκες κάτω από τις οποίες έχασε τη ζωή της η ασθενής του συγκεκριμένου τμήματος. Δική μας ευθύνη είναι η προστασία της υγείας και της ζωής των ασθενών, για να το καταφέρουμε είναι απαραίτητο να εξασφαλίζονται τα μέτρα και οι προϋποθέσεις.

Σε σχέση με αυτές τις προϋποθέσεις έχουμε να υποβάλουμε στις Διοικήσεις , στις ΥΠΕ , στο Υπουργείο Υγείας και στην Κυβέρνηση τα παρακάτω ερωτήματα :

* **Ποιος έχει την ευθύνη για τις τραγικές ελλείψεις προσωπικού στο ΨΝΘ και στα υπόλοιπα Νοσοκομεία;**
* **Ποιος πήρε την απόφαση να ανασταλεί η λειτουργία των Ψυχιατρικών κλινικών και γιατί;**
* **Ποιος έχει την ευθύνη για τις συνθήκες λειτουργίας του ΨΝΘ εξ αιτίας και της δυσανάλογης υπερφόρτωσης και των δυνατοτήτων του;**
* **Ποιος αποφάσισε την νοσηλεία ψυχιατρικών ασθενών covid και μη με το ίδιο προσωπικό;**
* **Ποια μέτρα είχαν πάρει οι ΥΠΕ και το ΥΠΟΥΡΓΕΙΟ για την αντιμετώπιση των αυξημένων αναγκών σε τμήματα με ιδιαιτερότητες όπως αυτό με το τραγικό συμβάν;**
* **Ποια μέτρα πάρθηκαν για τις αυξημένες υπηρεσίες ψυχικής υγείας λόγω των τεράστιων αναγκών που υπήρχαν και αυξήθηκαν τραγικά λόγω της πανδημίας;**

ΣΤΑ ΠΑΡΑΠΑΝΩ ΕΡΩΤΗΜΑΤΑ ΝΑ ΑΝΑΖΗΤΗΘΟΥΝ ΟΙ ΑΠΑΝΤΗΣΕΙΣ

**ΔΕΝ** θα επιτρέψουμε οι υγειονομικοί που δίνουν καθημερινά τη ζωή τους μέσα σε ασφυκτικές συνθήκες ελλείψεων προσωπικού και υποδομών να αντιμετωπίζονται τώρα ως εγκληματίες του κοινού ποινικού κώδικα.

**ΘΑ ΑΠΟΚΑΛΥΨΟΥΜΕ ΤΟΥΣ ΠΡΑΓΜΑΤΙΚΑ ΥΠΕΥΘΥΝΟΥΣ….**

ΤΟ Δ.Σ. ΤΟΥ ΕΡΓΑΣΙΑΚΟΥ ΣΩΜΑΤΕΙΟΥ